Els escolars de Llíria “Canten al Nadal”
13 de desembre de 2023

El teatre de la Banda Primitiva de Llíria ha sigut l'escenari de la 19a edició del Festival de Cors “Cantem al Nadal” que organitza la Regidoria de Cultura. Més de 400 persones han actuat en esta tradicional trobada musical com a preàmbul a les festes nadalenques a la localitat.

L'acte ha comptat amb la participació de les corals dels centres educatius de Llíria CIEM Unió Musical, Col·legi Francisco Llopis, Col·legi Santa Ana, CEIP Sant Vicent Ferrer, Cor l’Alegria del CEIP Sant Miquel, així com del Centre Ocupacional “El Prat” i el Cor Batukarang de l'Associació Pentagrama-Músics Solidaris Sense Fronteres.

Els cors han oferit un variat repertori de cançons nadalenques de tot el món, en les quals s'han transmés diferents missatges d'inclusió, pau i solidaritat. Per a finalitzar el Festival “Cantem al Nadal” 2023, tots els participants han interpretat conjuntament “Campana sobre campana” i la nadala tradicional de Llíria “Nyo Maria/ Nyo Pasquala”.

L'alumnat i el professorat han rebut un detall recordatori per la seua participació en esta trobada nadalenca que ha sigut elaborat per les persones usuàries del Centre Ocupacional “El Prat”.